Volodymyr Zelensky forseti Úkraínu ávarpar Alþingi og íslensku þjóðina klukkan tvö í dag um fjarfundarbúnað. Fimm tölvuskjám hefur verið komið fyrir í þingsal og verður ræða Zelenskys túlkuð jafnóðum.
Þetta verður í fyrsta sinn sem erlendur þjóðhöfðingi flytur ávarp í þingsal Alþingis. Birgir Ármannsson forseti Alþingis stýrir athöfninni og talar við upphaf hennar. Guðni Th. Jóhannesson forseti Íslands flytur í framhaldi af því stutta ræðu og síðan tekur forseti Úkraínu til máls. Að loknu máli hans ávarpar Katrín Jakobsdóttir forsætisráðherra Zelensky. Fimm tölvuskjám hefur verið komið fyrir í þingsalnum, þannig að allir sjái vel og heyri og túlkur þýðir ræðu Zelenskys jafnóðum og þingmenn verða með sérstakan búnað til að heyra þýðinguna. Fundurinn verður í beinni útsendingu í sjónvarpinu og á vefnum ruv.is. Á heimasíðu Alþingis segir meðal annars að Ísland hafi frá upphafi fordæmt tilefnislausa innrás Rússlands í Úkraínu og lýst yfir eindregnum stuðningi við úkraínsku þjóðina. Ísland hafi tekið fullan þátt í þvingunaraðgerðum gegn Rússlandi og tekið á móti flóttafólki frá Úkraínu, auk þess að hafa milligöngu um loftflutninga á vopnum og fleiru til Úkraínu. Áfram verði leitað leiða til að styðja við Úkraínu með öllum tiltækum ráðum.
Volodymyr Zelensky forseti Úkraínu ávarpar Alþingi í dag, þetta verður í fyrsta skipti sem erlendur þjóðhöfðingi flytur ávarp í þingsal. Þá munu forseti Íslands og forsætisráðherra ávarpa Zelenskí. Fjölda tölvuskjáa hefur verið komið fyrir í þingsalnum.